1797 isch s Frigchtal nachem Friide vo Campo Formio es französisches Protektorat worde. Wo de zweit Koalitionschrieg gsy isch, isch d Frontlinie zwüsche de Armeeä vo Frankriich und Öschterriich do verloffe. D Brugg über de Rhy isch zerstört worde. Wo mer am 9. Februar 1801 de Friide vo Lunevillé unterzeichnet het, isch Laufeburg i zwei Hälftene teilt worde. De chliineri rechtsrhynischi Teil isch zum Grossherzogtum Bade cho. Am 20. Februar 1802 isch de Kanton Frigchtal gründet worde. Laufeburg isch de Hauptort vom gliichnamige Distrikt worde. De Kanton Frigchtal het sich im Augschte ade Helvetische Republik agschlosse. So isch Laufeburg schwiizerisch worde.